RSR wil Prasa se veiligheidspermit opskortPrasa (Foto verskaf deur Untu) Pendelaars sal moontlik alternatiewe reëlings vir treinvervoer moet tref as die veiligheidsreguleerder voortgaan met sy besluit om die Passasierspooragentskap in Suid-Afrika (Prasa) se veiligheidspermit op te skort. Die Spoorwegveiligheidsreguleerder (RSR) het Prasa Vrydag skriftelik in kennis gestel dat hy van voornemens is om die permit op te skort en het die organisasie slegs twee ure gegee om te verduidelik waarom dit nie moet gebeur nie. Prasa kon nie die RSR se spertyd haal nie, aangesien ondersoeke oor die jongste treinongeluk steeds voortduur. Die United National Transport Union (UNTU) het intussen in ŉ verklaring gesê hy is dankbaar oor RSR se besluit. “Ons is dankbaar dat die RSR die erns van hierdie toestand van ons passasierspoorweë in Vervoermaand besef deur die veiligheidspermit op te skort – wat nooit aan die einde van Augustus vir nog ŉ jaar uitgereik moes word nie,” het Sonja Carstens, woordvoerder van Untu, gesê. “Die opskorting van die veiligheidspermit sal ŉ verwoestende impak hê op die groter ekonomie en op die armstes van die armes wat op Metrorail, ŉ afdeling van Prasa, staat maak om na en van werk te reis.” Sy het gesê dit dwing pres. Cyril Ramaphosa en die res van die regering om uiteindelik in te gryp en oplossings te vind vir die “haglike toestand” van Metrorail. Volgens haar dui voorvalle die afgelope vyf weke daarop dat die RSR en die departement van vervoer mislei is deur Prasa oor die werklike omstandighede op die grond. Prasa se infrastruktuur is besig om uitmekaar te val en die staatsonderneming het soveel noodsaaklike vakante poste dat hy nie meer die vaardigheid en kennis het om dit om te draai nie, het Carstens bygevoeg. Dit volg ná ŉ trein, wat handgedrewe magtiging gehad het, Vrydagmiddag by die Knights-stasie in Germiston aan die Oos-Rand ontspoor het. Volgens Carstens het die beheerkantoor die treindrywer in kennis gestel dat die punte reg opgestel is en dat dit veilig is om voort te gaan. Geen ernstige beserings is aangemeld nie. Minstens 300 pendelaars is Donderdag beseer toe ŉ trein ŉ stilstaande trein naby die Van Riebeeckpark-stasie tussen Pretoria en Johannesburg getref het. Die stilstaande trein het onklaar geraak. Een van die passasiers is in ŉ kritieke toestand. Carstens het gesê die vakbond glo die minister van openbare ondernemings, Pravin Gordhan, moet aangestel word as die minister wat oorsigtelik optree oor alle staatsondernemings, insluitend Prasa en die RSR moet steeds aan die minister van vervoer dr. Blade Nzimande rapporteer om aanspreeklikheid en nakoming te verseker. “Minister Nzimando kan dan ŉ imbizo hou, nie net oor vervoer in die algemeen nie, maar ook spesifiek oor passasierspoorweë en almal wat ŉ waardevolle bydrae hieroor kan lewer om Prasa se uitdagings op te los, moet uitgenooi word.” Prasa het nog nie ontvangs erken van RSR se brief nie en ook nog nie bedrywighede opgeskort nie. “Untu sal ons lede Maandag in kennis stel oor die pad vorentoe wat betref treinbedrywighede,” het Carstens gesê. Lees alle vorige berigte oor Prasa op Maroela Media.